Զանգելանի ռազմագործողություն

Զանգելանի ռազմական գործողություն, Հադրութի (հրամանատար՝ Արթուր Աղաբեկյան), Մարտունիի, Շուշիի (հրամանատար՝ Վաչագան Իշխանյան) պաշտպանական շրջանների, Կենտրոնական ենթակայության ստորաբաժանումների, մոտոհրաձգային 5-րդ կամավորական բրիգադի, «Սիսական» (հրամանատար՝ Հ. Աղայան), «Արաբո» (հրամանատար՝ Մանվել Եղիազարյան), «Սև հովազ» (հրամանատար՝ Ռուստամ Գասպարյան), Արթիկի, Բաղրամյանի, Թալինի, Արտաշատի, Կապանի, Գորիսի և այլ կամավորական ջոկատների հակահարձակողական մարտերը 1993 թվականի հոկտեմբերի 23-ից մինչև նոյեմբերի 1-ը։
 
1993 թվականի հոկտեմբերին Հորադիզի երկաթուղային հանգույցի ու Կուբաթլուի նկատմամբ վերահսկողություն հաստատելուց հետո ազատամարտիկները հետապնդել են հակառակորդի նահանջող խմբավորումներին և ընթացքում վնասազերծել կրակակետերը։ Հակառակորդը, կորցնելով մեծաթիվ կենդանի ուժ և ռազմական տեխնիկա, նահանջել է դեպի Իրանի Իսլամական Հանրապետության սահմանները։ Զանգելանի ռազմական գործողության հաղթանակով վերացվել են Արցախի հարավարևելյան, հարավային և հարավարևմտյան սահմանամերձ գոտուց մշտապես սպառնացող վտանգները։